《苏武慢 八首 其七》
明代·林鸿

养就婴儿，孕成姹女，一派华池清沼。朝饮秦楼，暮游炎海，倒著雨巾风帽。

铁篴一声，瑶琴三弄，隐隐月高星小。笑梁园、物换人非，蛱蝶又飞烟草。

想从前、广漠归来，崆峒宴罢，人世几经昏晓。瑶草长春，玄珠不夜，前后紫鸾飞绕。

生死如休，荣枯似梦，欲了几人能了。指白云、深处吾庐，无数野花啼鸟。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。